Tiedosto:Heinisaraste.jpgToimittaja Heini Saraste
**Heini Elina Saraste** (s. 1955 Jyväskylä) on suomalainen toimittaja ja tietokirjailija.

Pääosan urastaan Saraste toimi freelancer-toimittajana tehden henkilöhaastatteluja yleisaikakauslehtiin. Lisäksi hän on julkaissut useita tietokirjoja, joista merkittävin on yhdessä Kalle Könkkölän kanssa kirjoitettu Könkkölän elämäkerta. Muut hänen tietokirjansa käsittelevät maahanmuuttajien, vammaisten ihmisten ja mielenterveyskuntoutujien elämää.

Toimittaja
----------

Heini Saraste valmistui maisteriksi Tampereen yliopistosta vuonna 1980 ja aloitti kirjoittamisen aikakauslehtiin jo opiskeluaikanaan. Hänelle luontaisia olivat henkilöhaastattelut, ja ensimmäiset jutut julkaistiin Uusi Nainen -lehdessä. Sen jälkeen hänen artikkeleitaan ovat julkaisseet esimerkiksi Osuuspankin asiakaslehti YV, Kauneus ja terveys, Kotilääkäri, ET-lehti, ET Terveys ja Hyvä terveys. Sarasteen aiheina ovat usein mielenterveys, ihmissuhteet, vammaisuus ja pakolaisuus. 

Saraste työskenteli lyhyitä aikoja päätoimisesti muutamissa paikallis-, päivä ja aikakauslehdissäkin. 1990-luvulla hän oli osapäiväinen Valtakunnallisen vammaisneuvoston tiedottaja ja vuosina 2006–2018 hän toimitti kehitysmaiden vammaisista kertovaa Kynnys-liitettä Voima-lehteen.

Tietokirjailija
---------------

Heini Sarasteen ensimmäinen tietokirja on vuonna 1996 yhdessä Kalle Könkkölän kanssa kirjoitettu Könkkölän elämänkerta *Huoneekseni tuli maailma*. Könkkölä oli pitkän linjan vihreä poliitikko ja kansainvälinen vammaisaktivisti. Saraste oli luontainen valinta elämänkerran kirjoittajaksi, koska hänen yhteistyönsä Könkkölän kanssa oli tiivistä ja hän osallistui toimittajana kymmenille Könkkölän eri puolille maailmaa tekemille työmatkoille. Niitä tehtiin Balkanille aivan  sodan jälkeen ja vuosituhannen vaihteessa sekä Keski-Aasiaan ja Iraniin. Könkkölän elämäkerrasta otettiin vuonna 2010 täydennetty lisäpainos, ja se on käännetty muun muassa venäjäksi, englanniksi, viroksi ja sloveniaksi.

Vammaisaiheisten kirjojen luettelossa Könkkölän elämäkertaa kuvataan seuraavasti: 

> »Könkkölä kertoo vauhdikkaasta elämästään: vaikuttamisesta YK:ssa ja Maailmanpankissa, seikkailuista Afrikassa, Balkanilla ja Keski-Aasiassa, kotimaan kunnallis-, vammais- ja valtakunnan politiikasta. Kalle puhuu myös eutanasiasta, sikiödiagnostiikasta, suhteestaan uskontoon ja vammaisen ihmisen halusta ja oikeudesta rakastaa. Kalle kertoo myös vähältä piti -tilanteista: auto-onnettomuudesta Kosovossa, keuhkokuumeista ja tukehtumisen pelosta.»   
> ()
> 
> 

Pentti Linkola kirjoitti elämänkerrasta luonnonsuojelijoiden Elonkehä-lehdessä: 

> »Könkkölä tulee tämän kirjan taitavissa pikapiirrelmissä harvinaisen läheiseksi. Ainakin minä tempauduin mukaan tarinoihin, samaistuin suorastaan.»   
> ()
> 
> 

Saraste ja Könkkölä tekivät yhdessä lasten kuvasanakirjan *Voihan vammainen*. Kuvituksen kirjaan laati Väinö Heinonen. Teos on käännetty viroksi, venäjäksi, saameksi ja ruotsiksi. Kirjat kertovat -sivustolla kirjaa luonnehditaan seuraavasti: 

> »Vihdoinkin olemme siis saaneet suomalaisen lapsille suunnatun kirjan, jonka kanssa päiväkoti-ikäisten ja alkuopetuksessa olevien lasten kanssa on hyvä lähestyä erilaisuutta – ennakkoluulottomasti ja ilman turhia pelkoja.»   
> ()
> 
> 

Muut keskeiset kirjat Sarasteen tuotannossa ovat Kalevi Rinteen elämästä kertova *Reilusti skitso* sekä maahanmuuttajatarinat *Mahabad: kuu, aamusumu ja rakkaus* sekä *Äidin kaipuu – Roman Deresin matka Etiopiasta Suomeen*. Arvosteluissa kehuttiin Sarasteen kykyä paneutua haastateltavien elämään: *Mitä ihmiselle voikaan tapahtua ja mitä kaikkea ihminen voi kestää! Mahabadin säkenöivä persoona tulee tutuksi ja perhe läheiseksi. Myös kurdien kulttuuri ja islam saavat tulkintansa tarinassa.*

*Äidin kaipuu* -kirjan esipuheessa Saraste pohtii, miten vaikeaa kirjoitusprosessissa oli päästä kiinni etiopialaisen ortodoksikristityn ajatusmaailmaan. Kirjavinkeissä julkaistun arvion mukaan tätä vaikeutta itse kirjassa kuitenkaan mistään huomaa: *– – tuntuu siltä, että Saraste on todella onnistunut saavuttamaan Roman Deresin henkilökohtaisen äänen*.

Lisäksi Saraste on kirjoittanut ja toimittanut kymmenkunta teosta joko yksin tai yhteistyössä toisten kirjoittajien kanssa. Henkilökohtaisesti tärkeä hänelle on veljestä Markku Sarasteesta kertova teos *Päivä kerrallaan kesään asti: Markku Sarasteen elämästä ja taiteesta*, jonka kirjoittajina olivat Sarasteen ohella taidekasvattaja Liini Laes sekä kriitikko ja kirjailija Hannu Castrén.

Yksityiselämä
-------------

Heini Saraste on naimisissa toimittaja Hannu Virtasen kanssa. Heidän tyttärensä on lastenkirjailija Vuokko Hurme.

Tietokirjat
-----------

* Saraste, Heini: *Mikä ihana elämä, maailman vammaisaktivistit kertovat*, Valtakunnallinen vammaisneuvosto 1998
* Saraste, Heini: *Mikä terve mieli, kolme tarinaa eheytymisestä*, Valtakunnallinen vammaisneuvosto 1999
* Saraste, Heini: *Mikä nainen*, Valtakunnallinen vammaisneuvosto 2000
* Saraste, Heini: *Tuhon ja toivon tarinat*, Valtakunnallinen vammaisneuvosto 2002
* Heinonen, Marjo & Saraste, Heini: *Tahtoa, todellisuutta ja toiveita*, Kynnys ry. 2006
* Saraste, Heini: *Mahabad: kuu, aamusumu ja rakkaus*, WSOY 2007
* Saraste, Heini & Könkkölä Kalle: *Huoneekseni tuli maailma*, WSOY 2010, uusintapainos
* Laitinen, Matti & Saraste, Heini: *Elämän kynnyksellä*, Intokustannus 2014
* Saraste, Heini: *Reilusti skitso*, Intokustannus 2011
* Saraste, Heini: *Äidin kaipuu – Roman Deresin matka Etiopiasta Suomeen*, Intokustannus 2019
* Saraste, Heini & Laes, Liini & Castrén, Hannu: *Päivä kerrallaan kesään asti : Markku Sarasteen elämästä ja taiteesta*, Kynnys ry. 2019.

Lastenkirjat
------------

* Saraste, Heini & Könkkölä, Kalle: *Voihan vammainen: lasten kuvasanakirja vammaisuudesta*, Intokustannus, 2018. Kuvitus Väinö Heinonen
* Saraste, Heini: *Pienen koiran onni*, Kynnys ry. 2018, kuvitus Anni Ikä-Heimonen
* Saraste, Heini: *Pieni koira löytää kaverin*, Kynnys ry. 2019, kuvitus Anni Ikä-Heimonen
* Saraste, Heini: *Herra Cheng & venäläinen maatuska*. Books On Demand 2023.

Lähteet
-------

1. 1 2 3 4  Saraste, Heini. Finna.fi.
2. ↑
3. ↑  Vammaisuuteen liittyvää kirjallisuutta. Jaatistietopankki.
4. ↑  Elonkehä, numero 26, 12.7.1996.
5. ↑  Heini Saraste & Kalle Könkkölä, Voihan vammainen. Kirjat kertovat, syyskuu 2017.
6. ↑  Me Naiset 51–52/2007.
7. ↑  Heini Saraste: Äidin kaipuu – Roman Deresin matka Etiopiasta Suomeen. Kirjavinkit.fi 1.6.2019.
8. ↑  Esittelyssä Päivä kerrallaan kesään asti: Markku Sarasteen elämästä ja taiteesta. Kirjallisuusterapia.net 25.2.2021.